16 ຄົນເສຍຊີວິດ ໃນການໂຈມຕີເມືອງ Aleppo ຂອງກໍາລັງຝ່າຍລັດຖະບານ
ກໍາລັງຂອງລັດຖະບານ ຍິງຖະຫລົ່ມ ເຂດຂອງຝ່າຍກະບົດ ໃນເມືອງ Aleppo ທໍາລາຍ​ຕຶກ​ຢູ່​ອາ​​ໄສ​ຫລັງ​ນຶ່ງ ​ແລະ​ເຮັດ​ໃຫ້​ຢ່າງ​ນ້ອຍ 16 ຄົນ ​ເສຍ​ຊີວິດ.
ພວກເຄື່ອນໄຫວເພື່ອສິດທິມະນຸດຊີເຣຍກ່າວວ່າ ກໍາລັງຂອງ ລັດຖະບານໄດ້ລະດົມຍິງໃສ່ເຂດນຶ່ງຂອງຝ່າຍຕໍ່ຕ້ານໃນເມືອງ Aleppo ທາງພາກເໜືອຂອງປະເທດ ໂດຍໄດ້ທໍາລາຍຕຶກຢູ່ ອາໄສຫລັງນຶ່ງ ແລະເຮັດໃຫ້ຢ່າງນ້ອຍ 16 ຄົນ ເສຍຊີວິດ ກຸ່ມສິ້ງຊອມສິດມະນຸດໃນຊີເຣຍ ທີ່ມີຫ້ອງການຕັ້ງຢູ່ອັງກິດ ກ່າວ ວ່າ ລູກສອນໄຟລູກນຶ່ງ ໄດ້ຕົກລົງໃສ່ຕຶກຫລັງນຶ່ງໃນຄຸ້ມ Ansari ຂອງເມືອງ Aleppo ໃນວັນອາທິດວານນີ້ ຮູບວີດິໂອທີ່ຖ່າຍໂດຍ ມືກ້ອງສະມັກຫລີ້ນ ແລະຖືກນໍາອອກເຜີຍແຜ່ທາງອິນເຕີແນດ ສະແດງໃຫ້ເຫັນຫລາຍສິບຄົນ ພາກັນຮ້ອນຮົນ ຟ້າວຊອກຫາພວກ ທີ່ຍັງມີຊີວິດ ຢູ່ຕາມຊາກຫັກພັງ ກຸ່ມດັ່ງກ່າວເວົ້າວ່າ ມີເດັກນ້ອຍ 10 ຄົນໃນຈໍານວນພວກເສຍຊີວິດ ແຕ່ບໍ່ມີການຢັ້ງຢືນຢ່າງເປັນ ເອກະລາດ ກ່ຽວກັບການຕາຍຂອງພວກເຄາະຮ້າຍນັ້ນ Aleppo ທີ່ເປັນເມືອງຫລວງດ້ານການຄ້າຂອງຊີເຣຍ ໄດ້ຖືກແບ່ງແຍກເປັນສອງເຂດ ລະຫວ່າງກໍາລັງຝ່າຍຄ້ານຊີເຣຍ ແລະທະຫານທີ່ຈົ່ງຮັກພັກດີຕໍ່ ປະທານາທິບໍດີ Bashar al-Assad ນັບຕັ້ງແຕ່ປີກາຍນີ້ເປັນຕົ້ນມາ ບຸກຄົນສໍາຄັນຝ່ານຄ້ານທີ່ລີ້ໄພຢູ່ຕ່າງປະເທດ ຈໍານວນນນຶ່ງ ໄດ້ຕິຕຽນຜູ້ນໍາຂອງເຂົາເຈົ້າ ທ່ານ Moaz al-Khatib ໃນວັນອາທິດວານນີ້ ຫລັງຈາກທີ່ທ່ານ ໄດ້ສະແດງຄວາມເຕັມໃຈ ທີ່ຈະສົນທະນາກັບ ລັດຖະບານຂອງ ທ່ານ Assad ແລະໄດ້ພົບປະກັບບັນດາລັດຖະມົນຕີ ຕ່າງປະເທດ ຂອງພວກປະເທດ ທີ່ເປັນພັນທະມິດກັບ ທ່ານ Assad ຄື ຣັດເຊຍກັບອິຣັກ ໃນບໍ່ເທົ່າໃດມື້ ທີ່ຜ່ານມາ ໃນການພົບປະຢູ່ນອກກອງປະຊຸມດ້ານຄວາມໝັ້ນຄົງ ທີ່ນະຄອນມິວນິກ ທ່ານ Khatib ກ່າວວ່າ ທ່ານ ອາດຈະເຈລະຈາກັບ ລັດຖະບານຊີເຣຍ ຖ້າຫາກວ່າ ຊີເຣຍດໍາເນີນການປ່ອຍ ນັກໂທດ ຈໍານວນຫລາຍ ແລະອອກໜັງສືເດີນທາງໃຫ້ແກ່ ຊາວຊີເຣຍ ທີ່ລີ້ໄພໃນຕ່າງປະເທດນັ້ນ